Verdagtes slaan ure ná aanval op bejaarde weer toeArgieffoto: Lorraine Claasen Drie vermeende huisrowers wat verbind word met twee huisrowe in die Oos-Kaap wat onder meer ŉ aanval insluit waartydens ŉ bejaarde vrou op ŉ plaas oorval en vasgebind is, is Saterdagaand in hegtenis geneem. Kapt. André Beetge, woordvoerder van die polisie, het dié nuus bevestig. Volgens hom het die polisie van Port Elizabeth, Alexandria, Paterson en Kinkelbos en ook die polisie se honde-eenheid, boere van die omgewing, hul plaaswerkers en plaaslike buurtwagte saamgewerk om te verseker dat die mans in hegtenis geneem word. Die mans, onderskeidelik 48, 34 en 24 jaar oud, word verbind met ŉ aanval op ŉ 76-jarige vrou waartydens haar rooi Nissan 1400-bakkie, ŉ televisiestel en ŉ stofsuier gesteel is. Die verdagtes het haar op ŉ plaas buite Bathurst, naby Port Alfred, oorval. Maroela Media het vroeër berig die bejaarde vrou was besig om haar inkopies uit haar voertuig te laai, toe sy deur die verdagtes oorrompel is. Een van die mans het haar met ŉ mes gedreig en aangedring op R500 kontant. Die vrou het toe aan hulle die geld gegee waarna hulle haar met skoenveters vasgebind het. Sy het ŉ dag lank om hulp gewag en is deur ŉ familielid aangetref. Beetge sê dieselfde verdagtes het etlike ure ná die aanval ook ŉ bejaarde man op ŉ ander plaas, bekend as Perdevlei, in die omgewing aangeval. Volgens Beetge het die verdagtes die aanval met die 76-jarige vrou se gesteelde bakkie uitgevoer. Die verdagtes het die man ook oorrompel, met ŉ mes gesteek en ŉ televisiestel gesteel. Volgens hom het die polisie later dieselfde rooi bakkie op die R72 opgemerk, waarna ŉ jaagtog tussen die polisie en die verdagtes ontstaan het. Die verdagtes het langs die pad stilgehou en te voet gevlug. Die soektog is ná middernag op 6 April afgelas, en weer op 7 April (Saterdag) die oggend begin. Beetge sê dit is te danke aan spanwerk dat die drie verdagtes Saterdagoggend in ruie bosse op die Stoney Croft-plaas in hegtenis geneem is. Aanklagte van huisroof, aanranding met die doel om ernstig te beseer en motordiefstal staar die mans in die gesig. Die verdagtes sal Maandag in die hof verskyn. Genl.maj. Dawie Rabie, bevelvoerder van die Motherwell-polisiegroepering, het ondersoekspanne en vrywilligers bedank vir hul bystand wat gelei het daartoe dat die verdagtes vasgetrek is.